Få MittBP i én måned for bare 1 krone

Gjensidige forsikring skal bruke Kine og Harald Kollerud som gode eksempler på hvordan man skal oppføre seg før og under brann.

LES OGSÅ: Politiet: – Fryktet at vi måtte avlive dyr

Klokka 22:42 søndag kveld gikk brannalarmen på 110-sentralen. Fjøsbrann på Simostranda ble meldt, og storalarm utløst.

Innen en hektisk time var 80 storfe jagd ut i 23–24 minusgrader, og det var kontroll på flammene.

Ingen dyr ble skadd, men tre personer ble behandlet for røykskader av ambulansepersonell på stedet.

Kripos

Brannen startet trolig i en elektrisk motor, eller en koblingsboks, men dette er ikke fastslått.

Kripos var på gården i mandag ettermiddag og gjorde sine undersøkelser.

Det er ennå ikke kjent hva det kom ut av det.

Godt forberedt

Naboer kom til raskt, snartenkte naboer. Sammen med sønnene til Harald satte de i gang den første innsatsen i kampen mot flammene.

– De tok traktoren som hadde snøfreser på og blåste massevis av snø på veggen der det brant.

– Noen andre tømte ni pulverapparat og pøste på vann fra innsiden, forteller ekteparet på Kollerud gård, eller «Kutoppen» som det har gått under i en generasjon eller så.

Det holdt utviklingen av brannen tilbake, og under kontroll til brannvesenet kom.

Gubben borte

Harald driver Kollerud Transport med 25 lastebiler, mens kona Kine tar se seg av gårdsdrifta. Gubben var på strøoppdrag da alarmen gikk.

– Jeg var på Ask, men satte kursen hjem tvert. Ved Drolsum ble jeg passert av en politibil med blålys. Den skal hjem til meg, tenkte jeg, sier han.

– Jeg visste ikke hvilket syn som ville møte meg da jeg kom rundt Varhussvingen. Lastebilen gikk for sakte og det var glatt på veien. Det var ikke godt, innrømmer han.

Kvikke kuer

Kine satt i sofaen og tittet på en film. Hun skulle bare se den ferdig før hun skulle ta den faste kveldsrunden.

– Jeg skvatt til da brannalarmen ble utløst. Jeg så flammene komme ut av fjøsveggen, fikk varslet brannvesen og noen naboer mens jeg la på sprang ned i fjøset, forteller hun.

Hun åpnet umiddelbart ei dør og kyrne spaserte ut av seg selv. Det er neppe helt tilfeldig. Tre til fire ganger i året fyrer de opp et bål på utsiden av fjøset slik at røyken trenger inn i fjøset. Rett og slett en brannøvelse for firbeinte som sier mø.

Det i tillegg til et moderne løsdriftsfjøs, og hennes raske reaksjon reddet trolig dyr og fjøs.

– Ingen dyr skal daue

Nå høres dette kanskje enkelt og forholdsvis udramatisk ut, men det var det selvfølgelig ikke.

– Jeg var kanskje litt for hissig overfor brannvesenet. Jeg syntes at de var så seine, sier hun.

– De ringte meg tre ganger og sa at jeg måtte passe på meg selv, og passe meg for røyken.

– Jeg hadde mest fokus på flammene, og siste gangen sa jeg til dem på telefon: «Nå har jeg igjen bare 15 småkalver, to kuer og en okse. Alle skal ut, her skal ingen dyr daue», forteller hun dagen derpå.

Fantastisk hjelp

Verken hun eller mannen sov natta etter at brannen var slukket. De er også spente på om de får sove de kommende nettene.

– Jeg innser i ettertid at jeg var for kvass i telefonen til brannfolkene, og at jeg skylder dem en unnskyldning.

– Både de og alle andre som bidro gjorde en fantastisk innsats. Uten dem kunne vi ha mistet alle dyrene og fjøset, sier hun og får et bekreftende nikk fra ektemannen.

Massiv alarm

Når det kommer inn brann-melding fra en gård blir det trykket på den store knappen.

Fem politipatruljer, to ambulanser, tre brannbiler fra Modum og to fra Eiker, fire veterinærer, to nødslaktbiler og to vaktbiler fra Midtnett kom raskt til Simostranda.

I stjerneklassen

Forsikringsagent Håvard Saastad drar opp alle de fineste superlativene han har. Han roser ekteparet for at de hadde alt på stell.

– Brannalarmen virket, de har nylig hatt ettersyn på det elektrisk anlegget og hadde mange brannslukningsapparat tilgjengelig. Dessuten er det ikke mange som har brannøvelse for storfe. Rett og slett imponerende, sier han.

Nå vil han bruke «Kutoppen-farmerne» som kroneksempler på hvordan ting kan og bør gjøres på nasjonalt plan.

– Dette må også andre bønder over hele Norge lære av, forteller han.